Svend Auken (S), 2001-04-05:
Jeg vil gerne sige tak til de mange partier, der står bag energireformen, for den positive modtagelse af forslaget her i dag og til de øvrige ordførere for spændende indlæg.
Det er et stort privilegium at få lov at arbejde sammen med Folketinget om at gennemføre en energireform, der prøver at forene hensynet til markedsåbning, konkurrenceevne, vedvarende energi, udvikling af nye energiteknologier med spørgsmålet om større internationalisering og fortsat forsyningssikkerhed.
Jeg synes simpelt hen, det har været en fornøjelse at arbejde sammen.
Det gode er, at vi hele tiden har været i stand til, når der opstår nye problemer - en ting, man kan sige med sikkerhed, er, at afregulering kræver papir og paragraffer, det gør det i alle lande - og når der bliver behov for mere papir og flere paragraffer, så har vi kunnet sætte os ned og diskutere, og er nogen kommet med en løsning, så har vi lyttet til den og prøvet at få den gennemført på en god måde.
Det er lykkedes med elreformen, det er lykkedes med gasvarmelovgivningen.
Nu står vi over for en vigtig opfølgning af elreformen her i dag, og vi kommer i nær fremtid til at diskutere de større linjer, når det drejer sig om naturgasområdet.
Også her håber jeg på, at vi kan få denne gode dialog.
Det betyder, at vi når frem til resultater, hvor alle sten så vidt muligt har været vendt, alle argumenter har været fremført og har været prøvet, og det resultat, vi når frem til, er robust i forhold til, hvad der måtte ske af politiske omskifteligheder osv.
Det synes jeg er utrolig godt.
Martin
Glerup
brugte meget stærke ord, da han sagde, at det her måske var verdens bedste energipolitik.
Det ved jeg ikke om han har ret i, men nævn mig et land, der har en, der er bedre.
Nævn bare ét eksempel på det.
Det vil vi meget gerne tage ved lære af.
Vi prøver at lære fra andre lande, men ingen andre lande, synes jeg, har så godt som vi forsøgt at forene markedsåbning, internationalisering osv. med beskyttelse af samfundsinteresser og omstilling til vedvarende energi, nye energiteknologier.
Og det har været en stor fordel for det danske samfund. Det er klart, at fru Helga Moos har ret, når hun siger, at det jo nok er gået endnu bedre eller endnu hurtigere på nogle områder end vi, der lavede reformerne i sin tid, troede det ville.
Ja, vi har sat en dynamisk proces i gang, og det går jo hurtigere, og der er nogle forhold på området, vi ikke kunne forudse.
En af de ting, som vi måske burde have forudset, men som vi alligevel savnede fantasi til at forestille os omfanget af, har været udbygningen med vedvarende energi eller med vindenergi på land.
Det er gået meget, meget stærkt, og det har været til stor fordel for vores samfund og stor fordel for vores industri, som jo også klarer sig strålende på eksportmarkederne, men det er klart, at det har givet nogle rystelser for at få det her til at fungere.
Derfor er en af de ting, jeg er meget glad for, at vi har sat et udvalgsarbejde i gang, der skal se på, hvordan vi får den maksimale glæde af den strømproduktion, vi får i kraft af vores satsning på vind og på kraftvarme, sådan at det forhold, at vi selvfølgelig producerer mere strøm, end vi har brug for, når det er koldt, og når det blæser samtidig, i forhold til de situationer, hvor det er vindstille, og hvor vi ikke har det store varmebehov, må vi kunne bruge
samarbejdet på det nordiske elmarked, det internationale samarbejde, til at optimere maksimalt
Og jeg synes, det er fint, at det her er sket på en god måde.
Forslaget i dag har mange beskrevet formålet med, og det skal jeg ikke sige andet til, end at det jo er en opfølgning af indgåede aftaler, ikke bare partierne imellem, men også i spørgsmålet om staten i forhold til kraftværkerne, som jo skal leve op til nogle pålæg f.eks. på havvindmølleområdet, som i sin tid blev gennemført under andre forudsætninger, dengang da der var tale om monopolvirksomheder.
Nu skal de gøre det under markedets betingelser og endda som en pionerindsats, og der synes jeg, det er flot, at man er nået frem til et resultat, som tilfældet er.
Jeg tænker her på træpille- og halmpilleproduktionen og den fleksibilitet, der også er bygget ind i det her område.
Jeg må sige, at de parter, vi har arbejdet sammen med, har kæmpet ihærdigt for nogle sager, og jeg vil bare nævne spørgsmålet om det udvidede nettoafregningsprincip, hvor ikke mindst Venstres ordfører hjulpet af andre ordførere har kæmpet en hård kamp, hvor vi undervejs har fremført alle mulige betænkeligheder, men hvor vi til sidst har ladet os overbevise af argumenterne.
At man har en sag, og man slås for den, og når man møder en masse indvendinger, og hvis man så kan finde overbevisende argumenter osv., så lyttes der, og så gennemfører vi det. Jeg savner personlig hr. Kolstrup i det her selskab.
Det er jo en omvæltning.
Ingen har som hr. Kolstrup og hans parti talt for, at vi skal gå fra fossile brændsler og over til vedvarende energi.
Og i 2005 vil en tredjedel af al strøm i Danmark i kraft af den politik, vi har, stamme fra vedvarende energi.
En tredjedel!
Det er et verdenshistorisk resultat, og det må være forfærdeligt for hr. Kolstrup at se det revolutionære tog køre forbi og end ikke have en ståplads på det her tog, men sige, at det er det helt forkerte tog, der kører dér.
Det må være ærgerligt.
Tidsånden er gået hr. Kolstrups næse forbi.
Det er ikke det samme, som at vi ikke skal lytte til hans kritiske bemærkninger hele vejen, men det er jo et meget langt stykke gået, som hr. Kolstrup ønskede.
Jeg husker, at han og hans parti altid har været dem, der på miljøområdet har haft to mærkesager: økologi og vedvarende energi, og her har vi virkelig leveret.
Da jeg blev energiminister i sin tid, tror jeg, vi havde 300-400 megawatt.
Det er klart, at der også er nogle hængepartier i det her.
Der er et hængeparti i forhold til deponering, der er et hængeparti i forhold til nogle sene godkendelser osv., og det er heldigvis bragt på plads sådan ordensmæssigt.
Jeg kan jo ikke love, at der ikke også på andre områder vil vise sig at være løse ender, vi selvfølgelig skal tage fat på.